**Білім беру саласы:** **Таным.**
**Ұйымдастырылған ашық оқу қызметі:** **Жаратылыстану.**
**Тақырыбы:** **«Дәрумендер әлеміне саяхат».**
**Мақсаты:** Балаларға көкөністердің,жемістердің,сүт тағамдарының дәрумендерге бай екенін және денсаулыққа пайдасы бар екенін түсіндіру. Отандық өнімдер туралы мағлұмат беру. Ой - өрісін тілін дамыту,сөздік қорын молайту.Балалардың бойына адамгершілік қасиеттерді сіңіру. Баланың ой қиялын,зейінін, шығармашылық қабілетін жетілдіру. Балаларды үй жануарларына, табиғат өнімдеріне қамқорлықпен қарауға тәрбиелеу.
**Көрнекілігі:** Дәрумендер бар тағамдардың суреттері,атрибуттар, муляждар.
**Әдіс - тәсілдері:**Әңгімелеу, түсіндіру, Ит, Мысық, Тышқан,Дәрумендердің келуі, тақпақтар, мақал - мәтелдер айту.

 **Жүру барысы:**

**(Балалар залға әуенмен кіреді.)**

**Тәрбиеші:** Балалар айналаға қараңдаршы, қандай әдемі,дәмді тағамдардың суреттері тұр екен. Бүгін біздер «Дәрумендер әлеміне» саяхатқа келдік.
Денсаулық - ол күлуің,
Көңіл - күйің жадырай,
Денсаулық - ол жүруің,
Ешбір жерің ауырмай.
- Балалар, біздер денсаулығымыз жақсы болу үшін осы тағамдармен күнделікті тамақтанамыз. Ал тағамдардың құрамында пайдалы дәрумендер бар екен. Дәрумендер - дегеніміз не?

**Балалар:** Витамин.

**Тәрбиеші:** Дәрумен – орысша «Витамин». Адамның дені сау болып,сергек болып жүру үшін дұрыс тамақтанудың маңызы зор. Біздің күнделікті тағамдарымыздың ішінде әртүрлі дәрумендер бар.

**Сурет бойынша әңгімелеу, дәрумендер туралы түсіндіру.**

**(Мысық пен ит келеді).**

**Тәрбиеші:** Балалар, бізге ертегілер әлемінен «Не дәмді?» ертегісінен қонақтар келіп қалыпты ғой. Сәлеметсіңдер ме, Мысық, Ит.

**Мысық-Мұрат:** Мияу! Мияу! Сүт пен еттен дәмді ештеңе жоқ!Мияу!

**Ит-Абай:** Аф-аф!Ненің дәмді екенін мен айтайын: сүйек дегенді естіп пе едіңдер? Кемігі көп сүйектен дәмді ештеңе жоқ! Аф-аф!

**Тәрбиеші:** Мысық , Ит айтыспаңдар, адамдар жейтін тағамдардағы сияқты, жануарлардың тамақтарының құрамында да дәрумендер болады. Ал егер де сендер дәрумендер туралы білгілерің келсе, бізбен бірге қалып, балалармен бірге орындықтарға отырыңдар.

**(Мысық пен Ит келісіп балалармен бірге отырады.**)
 **Тәрбиеші:** Балалар бүгін бізге дәрумендердің бірнешеуі қонаққа келіпті. (Осы кезде есік қағылып дәрумендер қонаққа келеді).
**Тәрбиеші:** Сәлеметсіңдер ме, дәрумендер!

**(Дәрумендер амандасады).**
**Айнарбек: Мен «А» дәруменімін.** Мен асқабақта, өрікте, қызанақта, сендер күнде ішіп жүрген айранда боламын. Мені күнде өз тағамдарында қолданған балалардың көздері жақсы көретін болады. Бойларына күш қуат беремін.

**Кемел: Ал мен, «В» дәруменімін.** Мен картопта, сиыр етінде, жаңғақта, нан өнімдерінде боламын. «В» дәруменін қолданған баланың ішкі құрылыстары, қан айналымдары күшейіп, жақсы жүгіретін болады. Қыста шымыр боласыңдар.

 **Айзере: Мен «Д» дәруменімін.** Мен жұмыртқада, балықтың майында, сүт тағамдарында, яғни ірімшікте, қаймақта боламын. Мені қолданған баланың сүйегі мықты болады. Сүйектерін мықты болып өседі. Өте әдемі сұлу боласыңдар.

**Нұриден: Мен «С» дәруменімін.** Мен орамжапырақта, алмада, лимонда, апельсинде, алмұртта боламын. Мені жеп өскен бала мықты, батыр болады. Ешқандай микробтар жоламайды. Бүкіл ауруларды жеңіп шығасыңдар.

**Дәрумендер бәрі бірге айтады**: Балалар, біз сендерге өте қажетпіз. Денсаулықтарың мықты болып өсу үшін бізбен дос болыңдар!

**Тәрбиеші**: Дәрумендер,жарайсыңдар! Келгендеріңе рақмет! Балалар, дәрумендер бар тағамдарды жесеңдер суыққа төзімді боласыңдар, ауырмайсыңдар, денсаулықтарың мықты болады,сүйектерің қатаяды, күштерің көп болады. Балалар дәрумендер төрт түлік малдардың сүтінде, етінде болады. Сол себепті қазақ елі малдарды ұстап асырайды. Жүнінен киім тоқып, терісінен тон тігеді.
Балалар, біздің денсаулығымыз мықты болу үшін дәрумендерді қабылдаумен бірге дене қозғалысына мән беруді естен шығармауымыз керек. Қане барлығымыз денемізді қыздырып, сергіту жаттығуымызды жасайық.

**Сергіту сәті:**
Жалқаулықты тастаймыз,
Жаттығуды бастаймыз.
Шынығамыз жастай біз,
Қиынсынып қашпаймыз.
Иілеміз оңға бір,
Иілеміз солға бір,
Қимылдайды әр сәтте,
Аяқ та, қолда бір.

**Сергіту сәтін балалар бәрі бірге орындайды.**

**(Дәрумендер балалармен бірге отырады)**

**(Есік қағылады, Тышқан кіреді)**

**Тәрбиеші:** Бұл кім болды екен?

**Тышқан:** Сәлеметсіздер ме.

**Тәрбиеші:** Сәлеметсің бе тышқан.

**(Балалар амандасады)**

**Тышқан:** Балалар мен сендерге көптеген тағамдар әкелдім, олар өте дәмді және денсаулыққа пайдалы, дәрумендері көп: чипсы, сухарик, чупа-чупс аузында, Соса-Сола көрсетеді.

**Тәрбиеші:** Балалар Тышқан әкелген тағамдарда дәрумендер бар ма?

**Балалардың жауабы.**

**Тәрбиеші:** Дұрыс айтасыңдар,Тышқан әкелген тағамдарда дәрумендер жоқ, олар пайдасыз, жеуге болмайды. Дәрумендер сүттен жасалған тағамдарда, жемістер мен көкөністерде көп

болады. Балалар естеріңде болсын, түрлі сухарик,чипсы сияқты тағамдарды және кола сусындары біздің ағзамызға кері әсерін тигізеді. Бұл тағамдардан әрдайым аулақ болған жөн! Сондықтан да дұрыс тамақтану керек. Жарайсыңдар! Барлығыңда ақылды екенсіңдер. Тышқан сен дәрумендер туралы білгің келсе, бізбен бірге қал. Енді сендермен бір ойын ойнайық.

**Ойын «Не пайдалы?»** деп аталады.

**Шарты:** Ойынға екі бала шығып, үстел үстіндегі тағамдардың ішінен пайдалысын тауып, ажыратып себетке жинайды. Ойын 2-рет қайталанады.

**Тәрбиеші:** Жарайсыңдар,балалар! Ойын ұнады ма?

**Тәрбиеші:**Біздің балалар дәрумендер туралы тақпақ біледі.

**Балалардың тақпақтары:**

**Әділжан:** Дәрумендер тірегің,
АВСД- деп аласың.
Жетіспесе бірі оның,
Ауырып сен қаласың.

**Айша**: А - сы қажет көзіңе,
В - сы қажет жүйкеге
С - дан микроб безінер,
Д - сүйекті нығайтар,

**Азиз:** А - болады асқабақ,
Өрік, айран, салатта,
В - балық, картоп, асқабақ,
Сиыр еті жаңғақта.

**Дария:** С - апельсин, алмұртта,

Алма менен лимонда.
Д - балық майында,

Ірімшік пен қаймақта.

**Мақал – мәтелдер:**
**Айсұлтан:** Ас - адамның арқауы.
Дені саудың - жаны сау.
Тазалық - денсаулық кепілі.

 Денсаулық - зор байлық.

**Тәрбиеші:**Жарайсыңдар,балалар!

Ендеше, қазір бізбен бірге Мысық, Ит, Тышқан бәріміз дәрумендер бар жемістерден дәм татайық. Ас болсын!

Дәрумендер денсаулықтың тірегі,

Дәруменсіз жоқ қой астың дәрмені.

Жетіспесе саған оның бірі

Ауырып қалар едің сен тағы, - деп бүгінгі ұйымдастырылған ашық оқу қызметімізді аяқтаймыз.